Document ID: 32000R2075

Kommissionens forordning (EF) nr. 2075/2000
af 29. september 2000
om ændring af forordning (EF) nr. 1750/1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), særlig artikel 50, og
ud fra følgende betragtninger:
(1) I perioden for tilpasning af programmeringsdokumenterne, der indeholder foranstaltninger til udvikling af landdistrikterne, som nævnt i artikel 40 i forordning (EF) nr. 1257/1999, har det vist sig, at visse bestemmelser i Kommissionens forordning (EF) nr. 1750/1999 af 23. juli 1999 om gennemførelsesbestemmelser til forordning (EF) nr. 1257/1999(2) ikke gjorde det muligt at tage højde for alle situationer, der kan opstå.
(2) Formålet med nærværende forordning er derfor at præcisere eller supplere disse bestemmelser for at muliggøre en mere harmonisk anvendelse af forordning (EF) nr. 1750/1999 for samtlige foranstaltninger til udvikling af landdistrikterne, hvad enten de er integreret i programmeringen for mål 1 eller mål 2-områder, eller de indgår i programmeringen af udvikling af landdistrikterne. Under disse forhold bør de fleste ændringer anvendes fra den samme dato som forordning (EF) nr. 1750/1999, nemlig fra den 1. januar 2000.
(3) Under gennemgangen af programmeringsdokumenterne har det vist sig, at det er meget vanskeligt for landbrugsbedrifter i landzoner med meget store strukturelle vanskeligheder at opfylde betingelserne for at opnå investeringsstøtte som fastsat i artikel 5 i forordning (EF) nr. 1257/1999. Det bør tillades medlemsstaterne at indrømme en frist for opfyldelse af disse betingelser i forbindelse med mindre investeringer.
(4) Med hensyn til unge landmænds etablering fremgår det af artikel 5 i forordning (EF) nr. 1750/1999, at de i artikel 8, stk. 1, fastsatte betingelser skal være opfyldt på det tidspunkt, hvor den enkelte beslutning om at yde støtte træffes. For 2000 kan der gå længere tid, fra en ansøgning indsendes, og til der træffes beslutning om støttetildelingen, eftersom de fleste programmeringsdokumenter først vedtages i andet halvår. Kravet om, at den unge landbruger skal være under 40 år, risikerer ikke længere at være opfyldt på tidspunktet for støttens tildeling. Bestemmelsen i artikel 5 i forordning (EF) nr. 1750/1999 bør derfor lempes for ansøgninger, der indsendes i løbet af 2000.
(5) De i artikel 37, stk. 3 i forordning (EF) nr. 1257/1999 omhandlede undtagelser bør fremlægges i forbindelse med planerne for udvikling af landdistrikterne. Denne procedure bør udvides til også at omfatte andre programmeringsdokumenter, der fremlægges for mål 1 og 2, når sådanne foranstaltninger er indeholdt i disse programmeringsdokumenter.
(6) Kommissionens forordning (EF) nr. 1685/2000(3) indeholder gennemførelsesbestemmelser til Kommissionens forordning (EF) nr. 1260/2000(4) for så vidt angår støtteberettigede udgifter i forbindelse med foranstaltninger medfinansieret af strukturfondene og dermed af EUGFL, Udviklingssektionen. For sammenhængens skyld bør bestemmelserne i nævnte forordning gælde for de foranstaltninger, der medfinansieres af EUGFL, Garantisektionen, medmindre andet er fastsat i forordning (EF) nr. 1257/1999, Rådets forordning (EF) nr. 1258/1999(5) og forordning (EF) nr. 1750/1999.
(7) Kommissionens beslutning 1999/659/EF af 8. september 1999 om den vejledende fordeling mellem medlemsstaterne af bevillinger fra Den Europæiske Udviklings- og Garantifond for Landbruget til foranstaltninger til udvikling af landdistrikterne for perioden 2000-2006(6) blev ændret for at få det præciseret, at de udgifter, de følger af de tidligere ledsageforanstaltninger under Rådets forordning (EØF) nr. 2078/92(7), senest ændret ved Kommissionens forordning (EF) nr. 2772/95(8), (EØF) nr. 2079/92(9), senest ændret ved Kommissionens forordning (EF) nr. 2773/95(10), og (EØF) nr. 2080/92(11), herunder foranstaltningerne under de tidligere forordninger, der blev ophævet ved disse forordninger i 1992, udgør en integreret del af rammebevillingen til medlemsstaterne. I Kommissionens forordning (EF) nr. 2603/1999 af 9. december 1999 om overgangsregler for støtte til udvikling af landdistrikterne som fastsat i Rådets forordning (EF) nr. 1257/1999(12), ændret ved forordning (EF) nr. 1920/2000(13), er det i øvrigt fastsat, at betalinger i forbindelse med visse forpligtelser, der er indgået inden den 1. januar 2000, på visse betingelser kan indgå i programmeringen for udvikling af landdistrikterne for perioden 2000-2006. Under disse forhold bør det mere præcist bestemmes, hvad der omfattes af den samlede EF-støtte, der fastlægges for hver plan for udvikling af landdistrikterne i forbindelse med det programmeringsdokument, som Kommissionen har godkendt, og den samlede vejledende finansielle oversigt i punkt 8 i bilaget til forordning (EF) nr. 1750/1999 derfor tilpasses.
(8) På den anden side er det i artikel 5 i Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(14) fastsat, at beløb, der følger dels af sanktioner for manglende overholdelse af miljøkrav og dels af gradueringen, fortsat står til rådighed for medlemsstaterne som supplerende EF-støtte til visse foranstaltninger til udvikling af landdistrikterne. Det er nødvendigt at præcisere, hvad Kommissionens godkendelse går på med hensyn til disse foranstaltninger.
(9) Når medlemsstaterne foretager ændringer i vigtigte dele af for udvikling af landdistrikterne, skal programmeringsdokumenterne underkastes en ændring, som Kommissionen skal godkende. For sammenhængens skyld bør der anvendes samme betingelser for ændring af de foranstaltninger til udvikling af landdistrikterne, som medfinansieres af EUGFL, Garantisektionen, og som er indeholdt i enhedsprogrammeringsdokumenterne for mål 2. Det har i øvrigt vist sig, at de nuværende betingelser for ændring af rammebeløbet for hver foranstaltning systematisk ville føre til en årlig ændring af programmeringsdokumenterne, hvilket ville besværeliggøre forvaltningen af programmerne mærkbart. Det er derfor nødvendigt at lempe betingelserne.
(10) For at sikre en effektiv forvaltning af alle foranstaltninger til udvikling af landdistrikterne der medfinansieres af EUGFL, Garantisektionen, bør anvendelse af de finansielle bestemmelser og kontrolbestemmelserne i forordning (EF) nr. 1750/1999 udvides til også at omfatte de foranstaltninger til udvikling af landdistrikterne, der er indeholdt i enhedsprogrammeringsdokumenterne for mål 2, og som finansieres af EUGFL, Garantisektionen.
(11) Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger(15), senest ændret ved forordning (EF) nr. 2801/1999(16), gennemgik i øvrigt en betydelig ændring efter vedtagelsen af forordning (EF) nr. 1750/1999. For klarhedens skyld bør referencerne til nævnte forordning i forordning (EF) nr. 1750/1999 tilpasses.
(12) De udgifter, de følger af de tidligere ledsageforanstaltninger henhørende under forordning (EØF) nr. 2078/92, (EØF) nr. 2079/92 og (EØF) nr. 2080/92, og som udgør en del af finansieringsplanen for perioden 2000-2006, bør inkluderes i de oplysninger, som medlemsstaterne skal fremsende hvert år senest den 30. september ifølge artikel 37 i forordning (EF) nr. 1750/1999. Under disse forhold bør de forpligtelser, der følger af bestemmelserne om finansiel overvågning som fastsat i artikel 17 i Kommissionens forordning (EF) nr. 746/96(17), senest ændret ved forordning (EF) nr. 435/97(18), i artikel 1 og 2 i Kommissionens forordning (EF) nr. 1404/94(19) og artikel 1 og 2 i Kommissionens forordning (EF) nr. 1054/94(20), afskaffes.
(13) Forvaltningskomitéen for Landbrugsstrukturerne og Udviklingen af Landdistrikterne har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 1750/1999 foretages følgende ændringer:
1) I slutningen af artikel 2 indsættes følgende stykke:"Ligger landbrugsbedrifterne i landdistrikter, hvis strukturelle vanskeligheder som følge af bedrifternes meget ringe økonomiske størrelse gør det særlig vanskeligt at opfylde betingelserne i artikel 5 i forordning (EF) nr. 1257/1999, kan medlemsstaterne indtil den 31. december 2002 fastsætte en støtte for investeringer, hvis samlede omkostninger er på under 25000 EUR, for at gøre det muligt at opfylde disse betingelser inden for en frist på højst tre år fra beslutningen om at yde støtten, jf. dog artikel 37, stk. 1, i nævnte forordning og nærværende artikels stk. 2."
2) I artikel 5, stk. 1, indsættes følgende punktum:"Med hensyn til ansøgninger, der indgives for første gang i 2000, skal den i artikel 8, stk. 1, første led, i forordning (EF) nr. 1257/1999 omhandlede betingelse være opfyldt ved indgivelsen af ansøgningen."
3) Artikel 31, stk. 3, affattes således:
"(3) Enhver undtagelse som nævnt i artikel 37, stk. 3, andet afsnit, første led, i forordning (EF) nr. 1257/1999 foreslås af medlemsstaterne i forbindelse med deres planer for udvikling af landdistrikterne eller i forbindelse med programmeringsdokumenterne for mål 1 eller 2 som omhandlet i artikel 18, stk. 1 og 2, eller artikel 19, stk. 1, 2 og 3, i forordning (EF) nr. 1260/1999."
4) I afdeling 1 i kapitel III indsættes som artikel 32a:
"Artikel 32a
Kommissionens forordning (EF) nr. 1685/2000 om gennemførelsesbestemmelser til Rådets forordning (EF) nr. 1260/2000 for så vidt angår støtteberettigede udgifter i forbindelse med foranstaltninger medfinansieret af strukturfondene(21) anvendes for foranstaltninger, der indgår i programmeringen som omhandlet i artikel 40, stk. 2 og 3, i forordning (EF) nr. 1257/1999, medmindre andet er fastsat i forordning (EF) nr. 1257/1999, (EF) nr. 1258/1999 og nærværende forordning."
5) I artikel 33, stk. 2, indsættes følgende afsnit:
"EF-støtten omfatter:
a) udgifterne til de foranstaltninger, der er fremlagt som den nye programmering for udvikling af landdistrikter, herunder foranstaltningerne i forbindelse med evalueringen som fastsat i artikel 49, stk. 2, i forordning (EF) nr. 1257/1999
b) udgifterne til de tidligere ledsageforanstaltninger henhørende under forordning (EØF) nr. 2078/92, (EØF) nr. 2079/92 og (EØF) nr. 2080/92
c) udgifterne til aktionerne i artikel 4 i forordning (EF) nr. 2603/1999 om overgangsregler for støtte til udvikling af landdistrikterne(22)."
6) I artikel 33 indsættes som stk. 2a:
"(2a) Godkendelsen omfatter endvidere fordelingen og anvendelsen af beløb, der stilles til rådighed for medlemsstaterne som yderligere EF-støtte ifølge artikel 5 i forordning (EF) nr. 1259/1999.
Disse beløb er dog ikke medregnet i den samlede EF-støtte som omhandlet i stk. 2."
7) I artikel 35, stk. 1, affattes den indledende sætning således:"Ændringer af programmeringsdokumenter for udvikling af landdistrikterne og af enhedsprogrammeringsdokumenter for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen, skal være behørigt begrundet, navnlig på grundlag af følgende oplysninger:"
8) I artikel 35, stk. 2, affattes den indledende sætning således:"Kommissionen godkender efter procedurerne hen- holdsvis i artikel 48 og artikel 50, stk. 2 i forordning (EF) nr. 1260/1999 ændringer af programmeringsdokumenter for udvikling af landdistrikterne og enhedsprogrammeringsdokumenter for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen, når ændringerne:"
9) Artikel 35, stk. 2, litra d) og e), affattes således:
"d) ændrer det rammebeløb, der er afsat til en af foranstaltningerne, med mere end 10 % i forhold til det beløb, der er fastsat for denne foranstaltning for den samlede programmeringsperiode, beregnet på grundlag af det programmeringsdokument, som Kommissionen har godkendt
e) ændrer de supplerende midler i form af statsstøtte, der er afsat til en af foranstaltningerne, med mere end 10 % i forhold til det beløb, der er fastsat for denne foranstaltning for den samlede programmeringsperiode, beregnet på grundlag af det programmeringsdokument, som Kommissionen har godkendt."
10) I artikel 35, stk. 2, indsættes følgende afsnit efter første afsnit:"Litra d) og e) i første afsnit anvendes ikke for foranstaltninger, hvis rammebeløb er mindre end 5 % af det samlede beløb for programmet for den samlede programmeringsperiode."
11) Artikel 35, stk. 2, andet afsnit, affattes således:"Sådanne ændringer skal meddeles Kommissionen i et enkelt forslag pr. program højst en gang om året."
12) Artikel 37, stk. 1, affattes således:
"1. Senest den 30. september hvert år tilsender medlemsstaterne for hvert programmeringsdokument for udvikling af landdistrikterne og for hvert enhedsprogrammeringsdokument for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen, Kommissionen:
a) en opgørelse over de udgifter, der er afholdt i det indeværende regnskabsår, og over de udgifter, der skal afholdes indtil udgangen af det pågældende regnskabsår, og som finansieres over EF-støtten som fastsat i artikel 33, stk. 2, i nærværende forordning
og
b) et revideret overslag over disse udgifter i de efterfølgende regnskabsår indtil udløbet af den pågældende programmeringsperiode, idet disse udgifter ikke må overstige rammebeløbet for hver enkelt medlemsstat.
Disse oplysninger fremsendes i form af et skema i et edb-format, som Kommissionen fastlægger."
13) Artikel 38 affattes således:
"Artikel 38
De udbetalende organer kan i regnskaberne som udgift for den måned, hvor beslutningen om godkendelse af programmeringsdokumentet for udvikling af landdistrikterne eller af enhedsprogrammeringsdokumentet for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen, vedtages, bogføre et forskud på højst 12,5 % af en gennemsnitlig årstranche af det bidrag fra EUGFL, der er forudset i programmeringsdokumentet, til dækning af udgifter som fastsat i artikel 33, stk. 2, i nærværende forordning.
Det i stk. 1 fastsatte forskud bogføres i regnskaberne for de medlemsstater, hvis valuta ikke er euro på datoen for bogføringen, ved hjælp af vekselkursen på den næstsidste arbejdsdag i Kommissionen i måneden forud for den måned, hvor de udbetalende organer bogfører dette forskud.
Dette forskud udgør en driftskapital, som der i princippet først foretages afregning for ved udgangen af programmeringsperioden for hvert programmeringsdokument, eller så snart de samlede udgifter, som EUGFL betaler, forhøjet med forskuddet, når op på det samlede bidrag fra EUGFL, der er forudset i programmeringsdokumentet."
14) Artikel 39, stk. 4, affattes således:
"4. Stk. 3 gælder ikke for den første anmeldelse af udgifter under et programmeringsdokument for udvikling af landdistrikterne eller et enhedsprogrammeringsdokument for mål 2, for så vidt angår de foranstaltninger til udvikling af landdistrikterne, der finansieres af EUGFL, Garantisektionen."
15) I afdeling IV i kapitel III indsættes som artikel 39a:
"Artikel 39a
Artikel 37 til 39 i nærværende forordning gælder ikke for de udgifter, der følger af anvendelsen af artikel 5 i forordning (EF) nr. 1259/1999."
16) Artikel 46, stk. 2, andet punktum, affattes således:"I den periode, hvor en forpligtelse løber, må de jordlodder, som støtten vedrører, ikke udskiftes med andre bortset fra de tilfælde, der er specifikt fastsat i programmeringsdokumentet."
17) I artikel 47, stk. 4, første punktum, affattes således:"Kontrollen på stedet foretages i overensstemmelse med artikel 6, 7, 7a og 7b i forordning (EØF) nr. 3887/92."
18) Artikel 48, stk. 1, affattes således:
"1. Artikel 9, stk. 1 til 3, i forordning (EØF) nr. 3887/92 finder anvendelse på støtte, der ydes på grundlag af areal, og artikel 10, stk. 2 til 5, og artikel 10b og artikel 10f i nævnte forordning finder anvendelse på støtte, der ydes på grundlag af dyr.
Desuden finder artikel 11, stk. 1a, og artikel 14 i forordning (EØF) nr. 3887/92 anvendelse på disse former for støtte."
19) Artikel 49, stk. 2, affattes således:
"2. De forordninger og beslutninger, der ophæves ved stk. 1, bortset fra artikel 17 i forordning (EF) nr. 746/96, artikel 1 og 2 i forordning (EF) nr. 1404/94 og artikel 1 og 2 i forordning (EF) nr. 1054/94, finder fortsat anvendelse på aktioner, som Kommissionen inden den 1. januar 2000 godkendte under de forordninger, der er nævnt i artikel 55, stk. 1, i forordning (EF) nr. 1257/1999."
20) Den finansielle oversigt i punkt 8 i bilaget affattes som angivet i oversigten i bilaget til nærværende forordning.
21) Punkt 9.2.B., andet led, i bilaget affattes således:
"- kriterier for påvisning af økonomisk levedygtighed (kapitel I, II, IV og VII)."
22) I punkt 9.3.I.B. i bilaget indsættes følgende led:
"- eventuelt beskrivelser af landdistrikter med strukturelle vanskeligheder som nævnt i artikel 2 i nærværende forordning."
23) Punkt 12, stk. 2, i bilaget affattes således:
"2. Nærmere oplysninger om gennemførelsen af artikel 46, 47 og 48 i nærværende forordning
De skal omfatte en detaljeret beskrivelse af de påtænkte kontrolforanstaltninger med henblik på efterprøvelsen af ansøgningernes indhold og overholdelsen af betingelserne for at modtage støtte samt de præcise sanktionsregler."
24) I punkt 12 i bilaget indsættes som stk. 3:
"3. Nærmere oplysninger om overholdelse af de almindelige kriterier for støtteberettigelse som fastsat i forordning (EF) nr. 1685/2000
Artikel 32a i nærværende forordning."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Bortset fra artikel 1, nr. 13 og 19, anvendes den fra den 1. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. september 2000.

Labels: 15
19
6